Rooftog op video vasgevang: Verdagte aangekeer | Netwerk24
Deur Warda Meyer 17 Oktober 2019 16:43
'n Motoris word in spitsverkeer in Elsiesrivier beroof.Foto: Verskaf
Die voorval het Woensdag in spitsverkeer in Elsiesrivier by die kruising van Halt- en Voortrekkerweg gebeur.
In die video kan duidelik gesien word hoe 'n motoris beroof word. 'n Verdagte klim dan doodluiters in 'n taxi en verlaat die toneel.
Die verdagte het met 'n selfoon op die vlug geslaan, wat glo met sy inhegtenisneming teruggevind is.
JP Smith, die Kaapstadse metroraad se burgemeesterskomiteelid vir veiligheid en sekuriteit, sê hy het die video aan die metro se openbare nood-kommunikasiesentrum oorhandig, waarna wetstoepassers die saak opgevolg het.
Smith sê wetstoepassers in gewone klere het die verdagte opgespoor en hom saam met ander persone van belang in hegtenis geneem.
Smith sê hulle doen nou 'n beroep op die motoris om 'n klag by die polisie aanhangig te maak.
"Ongelukkig is die voertuig se registrasienommer nie (op die beeldmateriaal) sigbaar nie, en ons vra dat iemand wat hierdie persoon ken, hom aanmoedig om na vore te kom om 'n formele klag in te dien."